玉荆山人崔君草堂
作者：釋道潜
朝代：宋

paragraphs: 玉荆山蒼勢蜿蜒，玉荆澗碧涵漪漣。
山人結廬占幽絕，如使世俗來無緣。
窗前松竹交夏蔭，砌下紅紫爭春妍。
清腸終日飽葵藿，耳目久厭論腥膻。
山空月晝猨鳥寂，象床拂拭翻朱弦。
泠然細韵發幽指，妙意自得人誰傳。
烏巾席帽事高格，蹇馿獨跨何翩翩。
行當近林就卜築，與子來往聊窮年。